b'\n_START_ARTICLE_\nMinkavl\n_START_PARAGRAPH_\nMinkavl er en form for pelsdyravl, hvor man i fangenskab opdr\xc3\xa6tter det lille rovdyr i m\xc3\xa5rfamilien amerikansk mink (Neovison vison) med henblik p\xc3\xa5 fremstilling af pelsv\xc3\xa6rk til brug i bekl\xc3\xa6dningsindustrien. Danmark har siden 2005 v\xc3\xa6ret verdens st\xc3\xb8rste producent af minkskind, og pelsauktionen Kopenhagen Fur er verdens st\xc3\xb8rste af sin slags, med en oms\xc3\xa6tning i 2013 p\xc3\xa5 12,3 mia kr. Danske minkavlere producerer \xc3\xa5rligt omkring 17,8 millioner minkskind. Desuden bliver der produceret et mindre antal r\xc3\xa6veskind, chinchillaskind og kaninskind i Danmark. Efter Danmark f\xc3\xb8lger mht produktion af minkskind Kina, Nederlandene, Polen og USA._NEWLINE_Minkavl er kontroversielt mht. dyrevelf\xc3\xa6rd, og i flere lande, bl.a. Storbritannien, er pelsdyravl forbudt. Minkfarme uds\xc3\xa6ttes j\xc3\xa6vnligt for h\xc3\xa6rv\xc3\xa6rk fra dyrerettighedsaktivister, som bl.a. protesterer ved at lukke minkene ud af deres bure. Undslupne mink trives godt i naturen, hvor de udg\xc3\xb8r en trussel mod den naturlige dyrebestand. I Danmark m\xc3\xa5 mink jages hele \xc3\xa5ret, og j\xc3\xa6gere nedl\xc3\xa6gger \xc3\xa5rligt ca. 5.000 dyr.\n_START_SECTION_\nHistorie\n_START_PARAGRAPH_\nDe f\xc3\xb8rste minkfarme byggedes i USA i slutningen af 1800-tallet, og i 1928 startedes en dansk produktion, og \xc3\xa5ret efter ogs\xc3\xa5 produktion i Norge og Sverige. I 1969 oprettede de skandinaviske lande en f\xc3\xa6lles pelsauktion. I dag st\xc3\xa5r dansk minkavlere for 28\xc2\xa0% af verdensproduktionen af minkskind._NEWLINE_Mink kan formere sig n\xc3\xa5r de er 1,3 \xc3\xa5r gamle, og de korte generationer har gjort det muligt vha avlsarbejde at fremelske store dyr med et bredt spektrum af pelsfarver, samt ikke mindst et roligt temperament, s\xc3\xa5 agression og bidskader kan begr\xc3\xa6nses.\n_START_SECTION_\nDanske minkfarme\n_START_PARAGRAPH_\nDer er i Danmark ca. 1.400 minkfarme, som giver besk\xc3\xa6ftigelse til ca. 6.000 mennesker. P\xc3\xa5 danske minkfarme g\xc3\xa5r dyrene, kaldet g\xc3\xa5rdmink, udend\xc3\xb8rs i tr\xc3\xa5dbure, og i tilknytning til buret har minken en redekasse med halm. Minkburene er typisk opstillet i haller, der er fire meter brede og op til 40-50 meter lange. Redekasserne er placeret ind mod midtergangen, hvorfra fodring, pasning, str\xc3\xb8ning med halm og tilsyn foreg\xc3\xa5r. Til hvert bur er der en drikkeventil, s\xc3\xa5 minkene altid har adgang til frisk vand. Foderet best\xc3\xa5r hovedsageligt af fisk, afsk\xc3\xa6r fra slagterier og planteproteiner._NEWLINE_Minkene parres i marts, og t\xc3\xa6ven f\xc3\xa5r i maj 3-9 hvalpe. De bedste dyr udv\xc3\xa6lges til avl, mens resten slagtes. Minkene aflives ved at blive neds\xc3\xa6nket i en kasse fyldt med kuldioxid, hvorved de kv\xc3\xa6les hurtigt og smertefrit. De afpelsede kroppe forarbejdes til biodiesel og k\xc3\xb8d- og benmel.\n_START_SECTION_\nSygdomme\n_START_PARAGRAPH_\nPlasmacytose (p\xc3\xa5 engelsk Aleutian disease eller ADV) er en meget smitsom og d\xc3\xb8delig virusinfektion, som angriber minkens nyrer og knogler. Den konstatereres f\xc3\xb8rste gang i 1956 og er i dag p\xc3\xa5 verdensplan den st\xc3\xb8rste sundhedsm\xc3\xa6ssige trussel mod minkavl. Sygdommen har i Danmark hovedsagelig h\xc3\xa6rget i Nordjylland, men i slutningen af 2015 var der et st\xc3\xb8rre udbrud i Vestjylland._NEWLINE_Aht pelsst\xc3\xb8rrelse \xc3\xb8nsker man en god tilv\xc3\xa6kst, og i dyrenes v\xc3\xa6kstperiode om efter\xc3\xa5ret har minkene adgang til rigeligt med mad, hvilket af og til medf\xc3\xb8rer, at de udvikler fedtlever.\n_START_SECTION_\nPelstyper\n_START_PARAGRAPH_\nAmerikansk mink har i naturen brunlig pels, men gennem avlsarbejde er det lykkedes at frembringe racer med hvidlig, gullig, sort og bl\xc3\xa5lig pels, foruden de s\xc3\xa5kaldte cross-racer, som har en m\xc3\xb8rk stribe i pelsen. Jaguar-racen er hvid med sorte pletter. I alt findes der knap 200 forskellige farvevarianter. Det er b\xc3\xa5de minkens race og k\xc3\xb8n, foruden skindets kvalitet og st\xc3\xb8rrelse som er afg\xc3\xb8rende for prisen.\n_START_SECTION_\nModstand\n_START_PARAGRAPH_\nI visse lande, bl.a. \xc3\x98strig og Storbritannien, har pres fra dyrev\xc3\xa6rnsorganisationer og lovgivning f\xc3\xb8rt til, at man har indstillet pelsdyravl, mens man i lande som Irland og Nederlandene har meget restriktiv lovgivning p\xc3\xa5 omr\xc3\xa5det. Der har verseret rygter, bl.a. i form af en video fra en schweizisk dyrev\xc3\xa6rnsgruppe optaget i 2005, om at pelsdyr i Kina, verdens n\xc3\xa6stst\xc3\xb8rste producent af minkskind, ofte fl\xc3\xa5s levende. Dette kan dog ikke bekr\xc3\xa6ftes, og alt tyder p\xc3\xa5, at disse rygter stammer fra et enkelt tilf\xc3\xa6lde. I 2009 fremsatte kineserne forslag til en dyrev\xc3\xa6rnslovgivning p\xc3\xa5 omr\xc3\xa5det._NEWLINE_I Danmark blev minkavlerne efter vedtagelsen af Pelsdyrbekendtg\xc3\xb8relsen fra 2007 udsat for meget intens kontrol fra F\xc3\xb8devarestyrelsen, hvilket har f\xc3\xb8rt til et m\xc3\xa6rkbart fald i antallet af anm\xc3\xa6rkninger, fra 66\xc2\xa0% i 2009 til 18\xc2\xa0% i 2012, hvor niveauet har ligget siden. I 2010 blev samtlige danske minkfarme kontrolleret, mens det i b\xc3\xa5de 2011 og 2012 drejede sig om 50%. Alligevel sker det stadig j\xc3\xa6vnligt, at minkfarme uds\xc3\xa6ttes for sabotage fra dyrerettighedsaktivister, som lukker dyrene ud._NEWLINE_I 2009 br\xc3\xb8d aktivister fra dyreretsorganisationen Anima ind p\xc3\xa5 en r\xc3\xa6kke jyske minkfarme med henblik p\xc3\xa5 at lave videooptagelser. Den efterf\xc3\xb8lgende tv-udsendelse Operation X p\xc3\xa5 TV2 i efter\xc3\xa5ret 2009 p\xc3\xa5stod, i stil med en samtidig kampagne i Ekstra Bladet, at danske mink blev udsat for omfattende vanr\xc3\xb8gt. Dette blev dog gentagne gange tilbagevist af F\xc3\xb8devarestyrelsen. Ved en efterf\xc3\xb8lgende retssag i byretten i Holstebro og senere landsretten i Viborg blev kommunikationschef i Anima Thorbj\xc3\xb8rn Schi\xc3\xb8rring og journalist p\xc3\xa5 Ekstra Bladet Miki Mistrati i 2014 id\xc3\xb8mt b\xc3\xb8der for indbruddene.\n_START_SECTION_\nB\xc3\xa6redygtighed\n_START_PARAGRAPH_\nDen ret energikr\xc3\xa6vende og CO\xe2\x82\x82-tunge produktion i bekl\xc3\xa6dningsindustrien har i de senere \xc3\xa5r f\xc3\xb8rt til kritik vedr\xc3\xb8rende b\xc3\xa6redygtighed. I 2014 begyndte Kopenhagen Fur et samarbejde med Design School Kolding med henblik p\xc3\xa5 at unders\xc3\xb8ge b\xc3\xa6redygtighed ved t\xc3\xb8jfremstilling, herunder i den indledende designfase, hvor bl.a. produktionsform og materialer fastl\xc3\xa6gges. \xc3\x89n af ideerne er, at pelsv\xc3\xa6rk i mods\xc3\xa6tning til tekstil udm\xc3\xa6rker sig ved at v\xc3\xa6re et slidst\xc3\xa6rkt naturmateriale, som ofte har meget lang levetid og g\xc3\xa5r i arv fra generation til generation._NEWLINE_Den europ\xc3\xa6iske pelsbranche pr\xc3\xa6senterede i efter\xc3\xa5ret 2015 sin politik p\xc3\xa5 omr\xc3\xa5det ved en konference i Europaparlamentet.'